stanford-oval/wikipedia huggingface dataset:
Idi Amin

| Idi Amin |
| --- | --- |
 Idi Amin Yhdistyneiden kansakuntien (YK) yleiskokouksessa, 1. lokakuuta 1975.
Ugandan 3. presidentti
 25. tammikuuta 1971 – 11. huhtikuuta 1979  
Varapresidentti:  Mustafa Adrisi
Edeltäjä:  Milton Obote
Seuraaja:  Yusufu Lule
Henkilötiedot
Syntynyt: n. 1925 Koboko tai Kampala, Ugandan protektoraatti
Kuollut: 16. elokuuta 2003 (77–78 vuotta) Jedda, Saudi-Arabia
Ammatti:  sotilas
Arvonimi: Hänen korkeutensa   Elinikäinen presidentti   Sotamarsalkka Al Hadji Tri. Idi Amin   VC   DSO   MC   Kaikkien maan eläinten ja merten kalojen herra   Brittiläisen imperiumin valloittaja Afrikassa yleisesti ja etenkin Ugandassa   Toisen maailmansodan sankari   Skotlannin viimeinen kuningas
Puoliso:  (1) Malyamu Amin (eronnut)   (2) Kay Amin (eronnut)   (3) Nora Amin (eronnut)   (4) Madina Amin (leski)   (5) Sarah Amin (leski)
Tiedot
Uskonto:  islam
Sotilaspalvelus
Palvelusmaa(t):   Yhdistynyt kuningaskunta    Uganda
Palvelusvuodet:  1946–1979
Sotilasarvo:  sotamarsalkka
Komentajuudet:  Britannian armeija   Ugandan armeija   Ylipäällikkövoima
Taistelut ja sodat:  Mau Mau-kapina Ugandan–Tansanian sota
Idi Amin Dada (n. 1925 Koboko tai Kampala Ugandan protektoraatti – 16. elokuuta 2003 Jedda, Saudi-Arabia) oli ugandalainen kenraali ja sotilasdiktaattori, joka hallitsi maata vuosina 1971–1979. Amin muistetaan parhaiten hallintokautensa aikana harjoittamistaan julmuuksista, joissa murhien, kidutusten ja sieppausten uhreiksi joutui satojatuhansia ugandalaisia.
Nuoruus

Idi Aminin varhaisesta elämästä ei tiedetä paljoakaan, ja hänen syntymävuotensakin on epävarma. Usein arvioidaan hänen syntyneen vuonna 1925 tai 1926. Makereren yliopiston tutkijan Fred Guweddekon mukaan Amin syntyi 17. toukokuuta 1928 Kampalassa. Guweddekon mukaan hänen vanhempansa olivat katolisuudesta islamiin kääntynyt kakwa-heimoon kuulunut maanviljelijä Amin Dada (alkujaan Andreas Nyabire) ja lugbara-heimon noitatohtori Assa Aatte. Aminin vanhemmat erosivat vuonna 1931, ja Amin kasvoi äitinsä suvun luona Mawalessa Luwerossa. Hänen siskonsa ja veljensä kuolivat vuonna 1932. Vuonna 1936 hän muutti sheikki Ahmed Husseinin luokse ja vuonna 1940 Bomboon enonsa Yusuf Tanaboon luokse.
Amin kävi vuosina 1941–1944 Bombossa sijainnutta islamilaista koulua, jossa opetettiin Koraania. Sen jälkeen hän teki sekalaisia töitä.
Sotilasura

Amin liittyi 20-vuotiaana Ugandan brittiläiseen siirtomaa-armeijaan (King’s African Rifles) ensin keittiötyöntekijänä, sitten alokkaana. Amin osallistui 1950-luvun alussa mau-mau-kapinallisliikkeen vastaisiin taisteluihin. Myöhemmin hän valehteli osallistuneensa myös toisen maailmansodan taisteluihin brittijoukoissa Burmassa.
Amin menestyi sotilaana ja yleni, vaikka olikin lukutaidoton. Hänestä tuli toinen Ugandan vain kahdesta ugandalaissyntyisestä upseerista ennen maan itsenäistymistä, mikä teki hänestä maassa hyvin arvostetun. Amin tunnettiin upseerina raaoista otteistaan heimoriitojen tukahduttamisessa. 1960-luvun alkuvuosina Aminin johtama pataljoona osallistui paikallisiin karjasotiin Ugandassa ja Keniassa. Vuonna 1962 pataljoona hyökkäsi kenialaiseen kylään ja tappoi sen asukkaita Turkanan verilöylyssä. Valitukset päätyivät Nairobiin, ja brittien tekemissä tutkimuksissa paljastui, että verilöylyssä menehtyneitä oli kidutettu, pahoinpidelty kuoliaaksi ja jopa haudattu elävältä. Vasta itsenäistyneen Ugandan johtaja Milton Obote ei uskaltanut vaatimuksista huolimatta asettaa suosittua ja vaikutusvaltaista Aminia syytteeseen, sillä oli poliittisesti mahdotonta tuomita maan toista alkuperäisväestöä edustavaa upseeria. Obotea tukeneiden ja Aminia tukeneiden sotilaiden välille alkoi kuitenkin syntyä juopaa, ja Amin alkoi koota oman heimonsa miehistä itselleen joukkoja pahan päivän varalle.
Obote ylensi Aminin lopulta Ugandan sotavoimien komentajaksi, ja hänestä tuli myös Oboten oikea käsi. Amin salakuljetti aseita naapurimaan Belgian Kongon vallankumouksellisille ja vaurastui operaatiosta henkilökohtaisesti. Kun Ugandan lainsäätäjät yrittivät syrjäyttää korruptiosta syytetyn Oboten tämän ollessa ulkomaanmatkalla, Amin palautti Oboten valtaan. Obote nimitti itsensä presidentiksi ja julisti Ugandaan sotatilan tukahduttaakseen opposition. Tämän seurauksena Amin sai rajattoman vallan maan armeijan komentajana.
Vuonna 1966 Aminin joukot hyökkäsivät Oboten käskystä Bugandan kuninkaan palatsiin. Satoja ihmisiä kuoli, ja kuningas pakeni Englantiin. Operaatio kasvatti Aminin mainetta ugandalaisten keskuudessa.
Tammikuussa 1970 Ugandan armeijan kakkosmies murhattiin sen jälkeen, kun hän oli haukkunut Aminia pelkuriksi Oboten salamurhayritystä seuranneiden tapahtumien johdosta. Amin oli pääepäilty, mutta hän esti murhatutkimukset eikä syytteitä nostettu. Tässä vaiheessa Aminille uskolliset eteläisestä Sudanista värvätyt islaminuskoiset sotilaat olivat ylenneet jo armeijan kaikille tasoille.
Syrjäyttäminen ja maanpako

Lokakuussa 1978 Amin lähetti armeijansa Tansanian rajan yli, missä joukot ryöstelivät ja murhasivat siviilejä, ja ottivat haltuunsa raja-alueen Tansanian puolella. Tansanian armeija ajoi lopulta ugandalaiset pois ja eteni Ugandan puolelle. Tavalliset ugandalaiset hurrasivat tansanialaisjoukoille näiden edetessä kohti pääkaupunki Kampalaa. Amin sai Libyalta sotilaallista tukea, mutta aavikkosotaan koulutetut libyalaiset eivät osanneet sotia Ugandan maastossa. Pääkaupunki vallattiin huhtikuussa 1979, ja kesäkuuhun mennessä Amin oli syrjäytetty.
Amin pakeni vetäytyvien libyalaisjoukkojen lennolla aluksi Libyaan. Siellä hän asui vuoteen 1980, jolloin sai turvapaikan Saudi-Arabiasta. Hän asui Novotel Hotelissä Jeddassa sillä ehdolla, että pysyisi hiljaa. Hän ei kirjoittanut elämäkertaansa ja antoi vain yhden haastattelun BBC:lle. Saudi-Arabian kuningassuvun mielestä Aminin käytös häpäisi islamia.
Amin olisi halunnut palata kotimaahansa mutta ei saanut Ugandan hallitukselta lupaa. Amin ei joutunut koskaan oikeuteen huolimatta valtakautensa aikana tapahtuneista murhista ja muista rikoksista. Aminin valtakaudella Ugandassa murhattiin arviolta yli 300 000 ihmistä..
Heinäkuussa 2003 Aminin terveydentila romahti, ja hän vajosi koomaan. Hän oli useita viikkoja hoidossa Saudi-Arabian parhaimpiin kuuluvassa sairaalassa Jeddassa mutta kuoli 16. elokuuta. Hänet haudattiin muutamia tunteja kuolemansa jälkeen jeddalaiselle hautausmaalle. Hänelle järjestettiin vaatimattomat hautajaismenot.
Käyttäytyminen

Amin pukeutui brittiläistyyliseen sotilasunivormuun, jonka rintamus oli täynnä hänen itselleen myöntämiään arvomerkkejä. Hän otti valtakautensa aikana itselleen useita mahtipontisia arvonimiä. Hänen virallinen arvonimensä oli ”Hänen korkeutensa, elinikäinen presidentti, sotamarsalkka Al Hadji Tri. Idi Amin, VC, DSO, MC, Kaikkien maan eläinten ja merten kalojen herra sekä Brittiläisen imperiumin valloittaja Afrikassa yleisesti ja etenkin Ugandassa”. Muita Aminin käyttämiä titteleitä olivat muiden muassa ”toisen maailmansodan sankari” ja ”Skotlannin viimeinen kuningas”.
Amin keksi erilaisia tapoja nöyryyttää maassa asuvia brittejä. Hän lähetteli tiheään kirjeitä muiden maiden valtionjohtajille ja antoi näille neuvojaan. Hän puhui auliisti lehtimiehille ja esiintyi avoimena ranskalaisessa dokumenttielokuvassa vuonna 1974. Lännessä hänen leppoisa esiintymisensä ja naurettava pukeutumistyylinsä tulkittiin osoitukseksi harmittomuudesta. Ennen pitkää Aminista tulikin länsimaissa pilkan kohde, ja hän oli suosittu pilapiirrosten aihe.
Aminista kerrottiin huhuja, joiden mukaan hän olisi harjoittanut uhriensa ruumiilla verirituaaleja ja jopa syönyt heidän lihaansa. Amin myös itse väitti syöneensä ihmislihaa ja kertoi sen olevan suolaisempaa kuin leopardin liha. Amin vierailikin usein ruumishuoneilla viettämässä kahdenkeskistä aikaa ruumiiden kanssa, ja jokiin ja kaduille heitetyiltä ruumiilta puuttui joskus sisäelimiä.
Yksityiselämä

Amin oli moniavioinen, mikä on muslimimiehille sallittua mutta silti harvinaista Ugandassa. Hänen vaimonsa synnyttivät hänelle kymmeniä lapsia. Vuonna 1974 Amin erosi kolmesta vaimostaan, jätti vain yhden, ja otti seuraavana vuonna toisen vaimon.
Amin oli 1950-luvulla Ugandan nyrkkeilymestari raskaassa sarjassa. Aminilla oli suomalainen nyrkkeilijäystävä Elis Ask, jonka hän kutsui heinäkuussa 1977 Ugandaan. Amin kustansi Askin matkan. Amin voitti myös kerran Ugandan uintimestaruuden.
Populaarikulttuurissa

Golden Globen voittanut Entebben taistelu kertoo operaatio Entebben tapahtumista. Elokuvassa Aminia esitti Yaphet Kotto.
Kenialais-brittiläisin varoin tuotettu väkivaltainen kulttielokuva Amin, mielipuoli diktaattori valmistui kaksi vuotta diktaattorin maastapaon jälkeen. Aminia näytteli Joseph Olita.
Barbet Schroederin ohjaama dokumenttielokuva Idi Amin Dada kertoo Aminin valtakaudesta. Sen näki Suomessa vuonna 1975 elokuvissa 2 300 katsojaa.
Prince Hughes esitti Idi Aminia komediaelokuvassa Mies ja alaston ase. Elokuvan alussa Amin on yhdessä Jasser Arafatin, Muammar Gaddafin, Mihail Gorbatšovin ja Ruhollah Khomeinin kanssa suunnittelemassa terroristi-iskua Yhdysvaltoihin, mutta viisikon päihittää etsivä Frank Drebin.
Sleepy Sleepersin albumilla Takaisin Karjalaan on kappale ”Idi Amin” ja muitakin viittauksia sekä kappaleissa että levynkannessa.
Hymy-lehti julkaisi vuonna 1977 Idi Amin -paperinuken, jolle saattoi pukea nyrkkeilyasun sekä diktaattorin vaatteet ja -varusteita.
Veikko Huovisen vuonna 1978 kirjoittamassa Lentsussa suomalainen räkätauti leviää ja kulkeutuu Kainuusta neuvostoliittolaisten vieraiden mukana Geneven aseidenriisuntakonferenssiin ja siellä asekaupoilla olevan delegaation mukana edelleen Idi Aminiin.
Frederik levytti vuonna 2004 kappaleen ”Idi Amin”. Kappale julkaistiin kolme vuotta myöhemmin laulajan albumilla Äijäenergiaa.
Vuonna 2006 sai ensi-iltansa elokuva The Last King of Scotland, joka kertoo osin tositapahtumiin ja oikeisiin henkilöihin perustuvan Idi Aminin tarinan skotlantilaisen lääkärin näkökulmasta. Elokuvassa Idi Aminia esitti Forest Whitaker, joka sai roolisuorituksestaan Oscar-, Golden Globe- ja Bafta-palkinnot.
Myös suomalaisnyrkkeilijä Amin Asikainen on ottanut lempinimen ”Idi”
Hip hop -yhtye The Oultawzin erään jäsenen taiteilijanimi on E.D.I. Mean, viitaten Idi Aminiin.
Aiheesta muualla

Kuvia tai muita tiedostoja aiheesta Idi Amin Wikimedia Commonsissa
Muistot – Idi Amin Helsingin Sanomat.  16.8.2003. Viitattu 15.2.2020.
Idi Amin Diktaattoripörssi. Viitattu 15.2.2020.
12 diktaattoria: Big Daddy Idi Amin, Yle podcast
| 0 | 1 | 2 | 3 |
| --- | --- | --- | --- |
|   | Edeltäjä: Milton Obote | Ugandan presidentti 1971–1979 | Seuraaja: Milton Obote |
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Espanja  Ranska  BnF data  Saksa  Israel  Yhdysvallat  Ruotsi  Japani  Tšekki  Australia  Alankomaat  Puola 
Henkilöt:  Deutsche Biographie  DDB  Trove 
Muut:  NARA  SNAC  IdRef 
Karikatyyri Idi Aminista.
Andientangara

| Andientangara |
| --- | --- |

Uhanalaisuusluokitus
 Elinvoimainen  
  
Tieteellinen luokittelu
Domeeni::  Eukaryootit Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Varpuslinnut Passeriformes
Heimo::  Tangarat Thraupidae
Suku::  Andientangarat Hemispingus
Laji::  superciliaris
Kaksiosainen nimi
 Hemispingus superciliaris  (Lafresnaye, 1840) 
Alalajit
 H. s. chrysophrys  H. s. insignis  H. s. leucogaster  H. s. maculifrons  H. s. nigrifrons  H. s. superciliaris  H. s. urubambae 
Katso myös
   Andientangara Wikispeciesissä   Andientangara Commonsissa 
Infobox OKVirheellinen NIMI-arvoIUCN-testi OK: 
Andientangara (Hemispingus superciliaris) on Andeilla Etelä-Amerikassa tavattava tangaroihin kuuluva varpuslintu.
Koko ja ulkonäkö

Kooltaan andientangara on noin 14 cm. Andientangaran selkä ja päälaki ovat väriltään oliivinvihreät ja posket ovat tuhkanharmaat. Päässä on leveähkö valkoinen silmäkulmajuova. Vatsa ja rinta ovat lajilla väritykseltään kirkkaan keltaiset. Eräiden alalajien selkä on harmaa ja vatsa vaaleampi, lähes valkoinen. Ulkonäöltään lintu muistuttaa keltakulmakerttulia (Basileuterus luteoviridis), mutta keltakulmakerttulin silmäkulmajuova on väriltään keltainen.
Levinneisyys ja elinympäristö

Andientangaraa tavataan Andien rinteillä alueelta, joka ulottuu Venezuelasta, Kolumbian ja Ecuadorin kautta Boliviaan ja Peruun. Linnun elinympäristöä ovat kosteiden metsien tiheä aluskasvillisuus ja pensaikkoiset metsien reunamaat. Andientangaran elinympäristöt sijaitsevat yleensä 2 100–3 300 metrin korkeudella merenpinnasta.
Andientangarat liikkuvat usein sekaparvissa muiden lintujen kanssa. Lajin pesimäkausi kestää helmikuulta heinäkuulle.
Brumbies

Brumbies-joukkueen kotikenttä Canberra Stadium.
Brumbies on rugby union -joukkue Canberrasta Australiasta. Se pelaa monikansallisessa Super Rugby -liigassa, ja kuuluu sarjan Australian konferenssiin. Brumbies on voittanut sarjan mestaruuden kahdesti, vuosina 2001 ja 2004.
Vuonna 1996 perustetun joukkueen kotikenttänä toimii Canberra Stadium, jonka katsojakapasiteetti on 25 011.
Aiheesta muualla

Wikimedia Commonsissa on kuvia tai muita tiedostoja aiheesta .
Seuran kotisivu
Jaguares

Jaguares on vuonna 2015 perustettu rugby union -joukkue Buenos Airesista Argentiinasta. Se pelaa monikansallisessa Super Rugby -liigassa, ja kuuluu sarjan Etelä-Afrikan konferenssiin.
Kotiottelunsa Jaguares pelaa 49 540-paikkaisella Estadio José Amalfitanilla, joka toimii myös Argentiinan maajoukkueen kotikenttänä. Maajoukkueen runko on Jaguaresin perustamisen jälkeen muodostunut seuran pelaajistosta.
Joukkueen nimi tulee Argentiinan B-maajoukkueelta, jonka lempinimi on myös Jaguares.
Aiheesta muualla

Seuran kotisivu
Andokides (savenvalaja)

| Andokides> Ἀνδοκίδης |
| --- | --- |
 Andokideen tekemä ja Andokides-maalarin ja/tai Lysippides-maalarin punakuviotekniikalla maalaama amfora, n. 530 eaa.
Henkilötiedot
Syntynyt: 500-luku eaa.
Kuollut: 500/400-luku eaa.
Ammatti:  savenvalaja
Taiteilija
Aktiivisena:  n. 540–510 eaa.
Taidesuuntaus:  mustakuviokeramiikka, punakuviokeramiikka
Andokides (m.kreik. Ἀνδοκίδης, Andokidēs) oli antiikin kreikkalainen savenvalaja, joka teki attikalaista musta- ja punakuviokeramiikkaa. Hän toimi Ateenassa arkaaisella kaudella noin vuosina 540–510 eaa.
Andokides luultavasti opiskeli taitonsa Eksekiaan oppilaana. Hänet tunnetaan yhdeksästä säilyneestä ja häneen nimiinsä signeeratusta työstä: kuusi näistä on vatsa-amforoita, yksi kaula-amfora, yksi kyliks ja yksi kalykskrateeri.
Andokideen vaaseja maalasi usea vaasimaalari. Eräs on nimeltä tuntematon, niin kutsuttu Andokides-maalari, joka on saanut tutkimuksessa käytetyn nimensä tästä yhteistyöstä. Joskus heidät on nähty samana henkilönä. Muita Andokideen vaaseja maalanneita olivat muun muassa Lysippides-maalari ja Psiaks.
Andokideen kausi ajoittuu vaiheeseen, jossa siirryttiin mustakuviotekniikasta punakuviotekniikkaan, ja hänen vaasejaan onkin maalattu molemmilla tekniikoilla. Punakuviotekniikan katsotaan syntyneen Andokideen työpajassa, ja kehittäjä saattoi olla Andokides-maalari. Työpajassa tehtiin myös niin kutsuttua kaksikielistä keramiikkaa. Sitä tuottivat Andokides-maalari ja Lysippides-maalari yhdessä.
Teoksia

Andokideen signee­raama vatsa-amfora, n. 540 eaa.
Vatsa-amfora, n. 530–525 eaa.
Kaula-amfora, Psiaksin maalaama, n. 510 eaa.
Newcastle Falcons

Newcastle Falcons on rugby union -joukkue, joka vaikuttaa Newcastle upon Tynen kaupungissa Koillis-Englannissa. Se pelaa lajin pääsarjassa (Guinnes premiership). Falconsin kotistadion on Kingston Park, johon mahtuu kymmenentuhatta katsojaa.
Alkuperäisen urheiluseuran perustivat vuonna 1877 joukko Durhamin koulun entisiä oppilaita. Sen nimi oli Gosforth Football Club. Vuonna 1990 nimeksi vaihtui Newcastle Gosforth; nykyinen nimi tuli käyttöön kaudella 1996/1997. Samalla peliasu vaihtui mustavalkoiseksi, sillä liikemies John Hall yritti koota kaupunkiin monilajista urheiluseuraa. Siihen kuuluivat tämän rugbyjoukkueen lisäksi jalkapallojoukkue Newcastle United, joka oli alun perin tehnyt mustavalkoiset peliasut tunnetuiksi, jääkiekkojoukkue, jonka nykyinen nimi on Newcastle Vipers, sekä koripallojoukkue Newcastle Eagles.
Falcons on voittanut EDF Energy Cupin eli National Cupin vuosina 1976, 1977, 2001 ja 2004.
Aiheesta muualla

Seuran kotisivu (Arkistoitu – Internet Archive)
Anafe (kaupunki)

| Anafe> Ἀνάφη |
| --- | --- |
 Anafen kaupungin raunioita.
Sijainti
 Anafe
Koordinaatit:  36°21′31″N, 25°47′58″E
Valtio:  Kreikka
Paikkakunta:  Anáfi, Etelä-Egean saaret
Historia
Tyyppi:  kaupunki
Kulttuuri:  antiikki
Alue:  Kykladit / Sporadit
Aiheesta muualla
  Anafe Commonsissa 
Infobox OKVirheellinen NIMI-arvo: 
Anafe (m.kreik. Ἀνάφη, Anafē, lat. Anaphe) oli antiikin aikainen kaupunki ja kaupunkivaltio (polis) Anafen eli nykyisen Anáfin saarella eteläisellä Egeanmerellä Kreikassa.
Maantiede

Anafen poliksen kaupunkikeskus sijaitsi kukkulan huipulla saaren kaakkoisissa sisäosissa, linnuntietä noin kolme kilometriä koilliseen nykyisestä Anáfin kylästä. Anafen kaupunkivaltio käsitti koko suhteellisen pienen saaren, eikä saarella ollut muita kaupunkeja.
Strabon luokitteli Anafen saaren Kreetanmeren saariksi, Apollonios Rhodoslainen ja Stefanos Byzantionlainen puolestaan osaksi Sporadeja. Nykyisin saari luetaan Kykladeihin.
Historia

Anafen saaren alkuperäiseksi nimeksi mainitaan Membliaros. Kreikkalaisessa mytologiassa se sai tämän nimen saman nimisestä Kadmoksen pojasta, joka päätyi saarelle Europea etsiessään.
Kaupungin tiedetään olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. Kaupunki on luetteloitu polikseksi eli itsenäiseksi kaupunkivaltioksi sillä perusteella, että monet seikat tukevat tällaista tulkintaa, vaikka sitä ei suoraan kutsutakaan polikseksi missään antiikin aikaisessa lähteessä. Klassisella kaudella 400-luvulla eaa. Anafe kuului Ateenan johtamaan Deloksen meriliittoon, ja maksoi tästä 1 000 drakhman vuotuista veroa. Kaupunki löi omaa hopearahaa 400-luvulta eaa. lähtien. Kaupungin kansalaisesta käytettiin etnonyymiä Anafaīos (Ἀναφαῖος).
Antiikin lähteiden mukaan saarella eli paljon peltopyitä. Athenaios kertoo tarinan, jonka mukaan eräs astypalaialainen olisi päästänyt muutaman linnun Anafelle, jonka jälkeen ne lisääntyivät siellä niin nopeasti, että asukkaat joutuivat lähes hylkäämään koko saaren.
Rakennukset ja löydökset

Kaupunkikeskus
Anafen poliksen kaupunkikeskus oli rakennettu akropolis-kukkulalle ja sen rinteille. Kaupunkikeskuksen pyhäköihin kuuluivat muun muassa Apollon Pythiokselle ja Artemis Soteiralle omistetut temppelit sekä Asklepioksen pyhäkkö. Kukkulalla on paljon muurien ja rakennusten raunioita. Myös kaupungin satamasta on löydetty jäänteitä.
Apollon Aigleteen temppeli
Anafe tunnettiin antiikissa erityisesti Apollon Aigleteelle eli Apollon Asgelatakselle omistetusta temppelistä. Mytologiassa pyhäkön perustajina pidettiin argonautteja. Nämä omistivat temppelin Apollonille, koska jumala näytti heille saaren suojapaikaksi heidän jouduttuaan myrskyyn. Temppeli sijaitsi noin kolme kilometriä kaupunkikeskuksesta itään ja rakennettiin 300-luvulla eaa. Siitä on säilynyt huomattavia raunioita, mukaan lukien seinää ja peribolos-muuria. Jäänteet ovat nykyisin osa Elävöittävän lähteen luostaria. Temppeli oli yhdistetty kaupunkiin pyhällä tiellä.
Esinelöydöt
Kaupungin alueelta on löydetty useita piirtokirjoituksia. Löydöksiin kuuluu myös veistoksia. Muun muassa arkaaisen Strangfordin Apolloniksi kutsutun kuros-veistoksen (n. 510–500 eaa.) sanotaan olevan peräisin saarelta. Veistos on nykyisin British Museumissa.
Aiheesta muualla

Kuvia tai muita tiedostoja aiheesta antiikin Anafe Wikimedia Commonsissa
Akropoliin raunioita.
Apollon Aigleteen temppelin peribolos-muuria.
Strangfordin Apollon, n. 510–500 eaa. British Museum.
Miki Kuusi

| Miki Kuusi |
| --- | --- |
 Kuusi vuonna 2021.
Henkilötiedot
Syntynyt: 25. syyskuuta 1989 (ikä 35) Helsinki
Kansalaisuus:   Suomi
Ammatti:  toimitusjohtaja
Muut tiedot
Lempinimet:  Miki
Koulutus: Kauppatieteiden ylioppilas, Aalto (2009-) Ylioppilas, SYK (2008)
Mikko ”Miki” Akseli Kuusi (s. 25. syyskuuta 1989 Helsinki) on suomalainen startup-yrittäjä. Vuodesta 2014 alkaen hän on toiminut perustamansa ruokalähettipalveluita välittävän teknologiayritys Woltin toimitusjohtajana. Toukokuussa 2022 yhdysvaltalaisen verkkotilaus ja ruokakuriiripalveluyritys DoorDashin ja Woltin välisen yrityskaupan toteuduttua Kuusi otti vastuulleen lisäksi DoorDashin Yhdysvaltain ulkopuolisen kansainvälisen liiketoiminnan sekä liittyi yhtiön johtoryhmään.
Kuusi tunnetaan yhtenä kasvuyritystapahtuma Slushin perustajista. Hän toimi tapahtuman ensimmäisenä toimitusjohtajana vuodesta 2011 vuoteen 2015, jolloin hän siirtyi kokonaan Woltin pariin. Ennen DoorDash-yrityskaupan julkistamista marraskuussa 2021 Wolt oli kerännyt 856 miljoonaa euroa sijoituspääomaa. Aiemmin Kuusi on työskennellyt muun muassa peliyhtiö Supercellillä liiketoiminta-analyytikkona. Hän kirjoitti ylioppilaaksi Helsingin Suomalaisesta Yhteiskoulusta vuonna 2008 ja opiskeli tämän jälkeen rahoitusta Aalto-yliopiston kauppakorkeakoulussa.
Wired nimesi syyskuussa 2015 Kuusen Euroopan sadan vaikutusvaltaisimman teknologiavaikuttajan listan sijalle 32. Kuusi nimettiin myös tammikuussa 2016 talouslehti Forbesin 30 merkittävimmän alle 30-vuotiaan kuluttajateknologia-alan vaikuttajan joukkoon. Kuusen luottamustoimiin kuuluu mm. hallitusjäsenyys Suomen startup-yhteisö ry:ssä.
Kuusi kuuluu suomalaiseen Granfeltin aatelissukuun.
Saracens FC

Saracens Football Club on vuonna 1876 perustettu rugby union -joukkue Lontoosta Englannista. Se on pelannut Englannin Valioliigassa yhtäjaksoisesti kaudesta 1997–1998 lähtien.
Saracens on voittanut Valioliigan neljästi. Euroopan suurimman seurajoukkueturnauksen Champions Cupin seura on voittanut kahdesti. Molemmissa kilpailuissa kaikki mestaruudet ovat tulleet 2010-luvun aikana.
Kotiottelunsa Saracens on pelannut helmikuusta 2013 lähtien Allianz Parkilla, jonka katsojakapasiteetti on tavallisesti 10 000. Vuosina 1997–2012 Saracensin kotikenttänä toimi jalkapalloseura Watford FC:n omistama Vicarage Road.
Aiheesta muualla

Seuran kotisivu
Andokides-maalari

| Andokides-maalari |
| --- | --- |
 Kaksi taistelijaa sekä Athene ja Hermes. Yksityiskohta Andokides-maalarin punakuviotekniikalla maalaamasta amforasta, n. 530 eaa.
Henkilötiedot
Syntynyt: 500-luku eaa.
Kuollut: 500/400-luku eaa.
Ammatti:  vaasimaalari
Taiteilija
Aktiivisena:  n. 530–510 eaa.
Taidesuuntaus:  mustakuviokeramiikka, punakuviokeramiikka
Andokides-maalari oli antiikin kreikkalainen vaasimaalari, joka maalasi attikalaista musta- ja punakuviokeramiikkaa. Hän toimi Ateenassa arkaaisella kaudella noin vuosina 530–510 eaa. Maalarin oikeaa nimeä ei tunneta. Tutkimuksessa käytetty nimitys perustuu siihen, että hän maalasi savenvalaja Andokideen signeeraamia vaaseja. Joskus heidät on nähty myös samana henkilönä.
Andokides-maalarin kausi ajoittuu vaiheeseen, jossa siirryttiin mustakuviotekniikasta punakuviotekniikkaan. Häntä pidetään usein punakuviotekniikan kehittäjänä yhdessä Psiaksin kanssa. Andokides-maalari maalasi ennen kaikkea amforoita ja suosi maalaustensa aiheena Heraklesta.
Andokides-maalari teki mustakuvio- ja punakuviokeramiikan lisäksi myös niin kutsuttua kaksikielistä keramiikkaa, joka yhdisteli kumpaakin tyyliä samassa vaasissa. Tässä hän teki ilmeisesti yhteistyötä savenvalaja Andokideen työpajassa myös toimineen mustakuviomaalari Lysippides-maalarin kanssa, niin että Andokides-maalari maalasi punakuviopuolen ja Lysippides-maalari mustakuviopuolen. Myös heitä on joskus ehdotettu samaksi henkilöksi, mutta tyylien perusteella maalarit vaikuttavat eri henkilöiltä.
Teoksia

Amfora, n. 530 eaa.
Amfora, n. 530–520 eaa.
Amfora, n. 520 eaa.
Athene ja Herakles. Kaksikielisen amforan punakuviopuoli, n. 520–510 eaa.
Saman amforan mustakuviopuoli, sama kuva-aihe.
Anarkosyndikalismi

Anarkosyndikalistien käyttämä lippu.
Anarkosyndikalismi on anarkismin haara, jossa ammattiliittoja (ransk. syndicats) pidetään yhteiskunnallisen vapautumisen ja vallankumouksen airuina sekä tulevan anarkistisen yhteiskunnan siemeninä.